Deuteronoma 15 | Bibele e Inthaneteng | Phetolelo ea Lefatše le Lecha
15 “Qetellong ea lilemo tse ling le tse ling tse supileng le lokela ho etsa tokollo. 2 Ona ke mokhoa oa tokollo:+ e mong le e mong ea kolotoang o tla lokolla molato oo a lumeletseng oa habo hore a itlame ka oona. Ha aa lokela ho hatella hore oa habo kapa mor’abo a lefe,+ hobane ho tla phatlalatsoa tokollo ho Jehova.+ 3 U ka hatella osele+ hore a lefe; empa eng kapa eng ea hao e ho mor’eno letsoho la hao le ke le e lokolle. 4 Leha ho le joalo, ho se ke ha e-ba le ea mong ea tla futsaneha har’a lōna, hobane ruri Jehova o tla le hlohonolofatsa+ naheng eo Jehova Molimo oa lōna a le fang eona e le lefa hore le e rue,+ 5 haeba feela ruri le mamela lentsoe la Jehova Molimo oa lōna e le hore le ele hloko ho phetha litaelo tsena tsohle tseo ke le laelang tsona kajeno.+ 6 Etsoe ruri Jehova Molimo oa lōna o tla le hlohonolofatsa feela joalokaha a le tšepisitse, ’me ka sebele le tla alima+ lichaba tse ngata ka tebeletso, le hoja lōna le ke ke la alima; le tla laola lichaba tse ngata, le hoja tsona li ke ke tsa le laola.+ 7 “Haeba e mong oa barab’abo lōna a futsaneha har’a lōna ho o mong oa metse ea lōna, naheng eo Jehova Molimo oa lōna a le fang eona, le se ke la thatafatsa lipelo tsa lōna kapa la ba lekhonatha ho mor’abo lōna oa mofutsana.+ 8 Etsoe ka seatla se bulehileng le lokela ho mo fuparollela liatla tsa lōna+ ’me le mo alime ka tebeletso ka hohle kamoo a hlokang kateng, e leng seo a haelloang ke sona. 9 Itebeleng esere lentsoe le nyelisehang la e-ba lipelong+ tsa lōna, le reng, ‘Selemo sa bosupa, selemo sa tokollo, se atametse,’+ ’me ruri mahlo a lōna ea e-ba a sa faneng ka seatla se bulehileng ho mor’abo lōna oa mofutsana,+ eaba ha le mo fe letho, ’me a lokela ho hoeletsa ho Jehova khahlanong le lōna,+ ’me ea e-ba sebe bakeng sa lōna.+ 10 Ruri le lokela ho mo fa,+ ’me lipelo tsa lōna ha lia lokela ho ba lekhonatha ha le mo fa, hobane ke ka lebaka lena Jehova Molimo oa lōna a tlang ho le hlohonolofatsa ketsong e ’ngoe le e ’ngoe ea lōna le mosebetsing o mong le o mong oa lōna.+ 11 Etsoe ha ho mohla mofutsana a tla ba sieo har’a naha.+ Ke ka lebaka leo ke le laelang, ke re, ‘Ka seatla se bulehileng le fuparolle liatla tsa lōna bakeng sa mor’abo lōna ea hlorisoang le ea futsanehileng naheng ea habo lōna.’+ 12 “Haeba le ka rekisetsoa mor’abo lōna, monna oa Moheberu kapa mosali oa Moheberu,+ ’me a le sebelelitse ka lilemo tse tšeletseng, joale ka selemo sa bosupa le lokela ho mo tlosa ho lōna joaloka ea lokolotsoeng.+ 13 Haeba le ka mo tlosa ho lōna joaloka ea lokolotsoeng, le se ke la mo tsamaisa a sa nka letho.+ 14 Le lokela ho mo hlomella ka ho hong mohlapeng oa lōna le seotlong sa lōna le sehatelong sa lōna sa oli le sa veine. Feela joalokaha Jehova Molimo oa lōna a le hlohonolofalitse, le mo fe.+ 15 Le hopole hore le bile makhoba naheng ea Egepeta ’me Jehova Molimo oa lōna a le lopolla.+ Ke ka lebaka leo ke le laelang sena kajeno. 16 “Haeba a re ho uena, ‘Nke ke ka tloha sehlopheng sa hao!’ kahobane a rata uena le ba ntlo ea hao, kaha lintho li ne li mo tsamaela hantle ha a ntse a e-na le uena,+ 17 u nke elese ’me u mo phunye tsebe ka eona ’me e hlahelle lemating, ’me e tla ba lekhoba la hao ho isa nakong e sa lekanyetsoang.+ Le lekhabunyane la hao u lokela ho le etsa ka tsela ena. 18 Ha ea lokela ho ba ntho e thata mahlong a hao ha u mo tlosa sehlopheng sa hao joaloka ea lokolotsoeng;+ hobane o u sebelelitse ka lilemo tse tšeletseng ka chelete e mennoeng habeli ea mosebetsi ea hiriloeng,+ ’me Jehova Molimo oa hao o u hlohonolofalitse nthong e ’ngoe le e ’ngoe eo u e etsang.+ 19 “Letsibolo le leng le le leng le letona le tlang ho tsoaloa mohlapeng oa hao oa liphoofolo tse khōlō le mohlapeng oa hao oa likhutšoane u le halaletse ho Jehova Molimo oa hao.+ U se ke ua etsa mosebetsi ka letsibolo la poho ea hao, kapa ua kuta letsibolo mohlapeng oa hao oa likhutšoane.+ 20 U lokela ho le jella ka pel’a Jehova Molimo oa hao selemo le selemo sebakeng seo Jehova a tla se khetha,+ uena le ba ntlo ea hao. 21 Haeba le e-na le sekoli, le holofetse kapa le foufetse, sekoli leha e le sefe se sebe, u se ke ua etsetsa Jehova Molimo oa hao sehlabelo ka lona.+ 22 U lokela ho le jella ka har’a liheke tsa hao, le sa hloekang hammoho+ le le hloekileng, joaloka tšephe le joaloka khama e tona.+ 23 Feela mali a lona u se ke ua a ja.+ U lokela ho a tšollela fatše joaloka metsi.+